KIRJALLINEN KYSYMYS E-0384/00 esittäjä(t): María Rodríguez Ramos (PSE) komissiolle. Moncayon luonnonpuiston ympäristö.



Virallinen lehti nro 026 E , 26/01/2001 s. 0035 - 0036



KIRJALLINEN KYSYMYS E-0384/00 esittäjä(t): María Rodríguez Ramos (PSE) komissiolle (15. helmikuuta 2000) Aihe: Moncayon luonnonpuiston ympäristö Aragonin autonomisen maakunnan luonnonpuisto Moncayo on Sorian maakuntaan kuuluvalta osaltaan muuttumassa todelliseksi sähköpuistoksi. Hallintoviranomaisten laiminlyöntien seurauksena alueelle on voitu rakentaa kuusi tuulipuistoa, 31 kilometriä voimalinjaa sekä kymmeniä kilometrejä 220 kV:n sähkölinjaa muuntamoineen. Alueen ympäristöllinen arvo on tunnustettu yhteisön tasolla, ja siellä toteutetaan Life-ohjelmasta rahoitettua partakorppikotkan suojeluhanketta; kyseinen lintu pesii Sorian maakunnan alueella. Kastilia ja Leónin hallintoviranomaiset ovat radikaalisti ja yksipuolisesti sekä asianomaisia kuulematta ja heille tiedottamatta muuttaneet Kastilia ja Leónin virallisessa lehdessä 6. marraskuuta 1998 julkaistua ympäristövaikutusten arviota(1) (jonka toteuttamisesta ei ilmoitettu samaisessa lehdessä 9. heinäkuuta 1998). Näin ollen voimalinjat on käyttötarkoitusta virallisesti muuttamatta vedetty Moncayon ympäristön Cañada Realille (vuorilta tasangoille johtava karjapolku), mikä vaarantaa vakavasti Life-ohjelman toteutettavuuden. Näistä sääntöjenvastaisuuksista on tehty yli 1 500 valitusta, ja asiasta on aloitettu hallinnollinen muutoksenhakumenettely. Voisiko komissio kertoa, onko Espanjan valtio saattanut tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY(2), jota on viimeksi muutettu neuvoston direktiivillä 97/11/EY(3), asianmukaisesti osaksi kansallista oikeusjärjestystä? Jos jo hyväksyttyyn ympäristövaikutusten arvioon tehdään muutoksia, olisiko asia kyseisen direktiivin säännösten mukaan käsiteltävä uudelleen siitä vaiheesta alkaen, jossa muutokset tehtiin? Antaako Life-ohjelmasta rahoitettu partakorppikotkien suojeluhanke Moncayon Aragonin maakuntaan kuuluvalla alueella mahdollisuuden toteuttaa kyseisten lintujen suojelutoimia myös naapurialueilla, vaikka ne kuuluvat toiseen autonomiseen maakuntaan? Onko olemassa määräystä, joka velvoittaisi yhtiöt korjaamaan tarpeettomat ympäristönmuutokset, kunnes hallinnollinen muutoksenhakumenettely on käsitelty? (1) Kastilia ja Leónin virallisessa lehdessä (B.O.C.y L.) 6. marraskuuta 1998 julkaistu arvio. (2) EYVL L 175, 5.7.1985, s. 40. (3) EYVL L 73, 14.3.1997, s. 5. Margot Wallströmin komission puolesta antama vastaus (6. huhtikuuta 2000) Kyseessä on tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY. On huomattava, että komissio on käynnistänyt rikkomisesta johtuvan menettelyn Espanjaa vastaan, koska tätä direktiiviä ei ole asianmukaisesti saatettu osaksi Espanjan kansallista lainsäädäntöä. Komissio on siis nostanut tästä syystä kanteen Euroopan yhteisöjen tuomioistuimessa(1). Direktiivin 85/337/ETY muuttamisesta 3. maaliskuuta 1997 annetun direktiivin 97/11/EY 3 artiklan mukaan jäsenvaltioiden on saatettava direktiivin säännökset voimaan 14. maaliskuuta 1999 mennessä. On huomattava, että EY:n perustamissopimuksen 226 artiklan (entisen 169 artiklan) nojalla komissio ryhtyy automaattisesti toimenpiteisiin, mikäli sille ei ilmoiteta säädösten saattamisesta osaksi kansallista lainsäädäntöä annetussa määräajassa. Direktiivin 97/11/EY osalta Espanjalle on vastikään lähetetty perusteltu lausunto. Parlamentin jäsenen esille tuomassa tapauksessa on kyse sähköenergian tuotantoon tarkoitetuista teollisuuslaitoksista tai sähköenergian siirtoon ilmakaapeleita pitkin tarkoitetuista rakennelmista. Tämäntyyppiset hankkeet mainitaan direktiivin 85/337/ETY liitteessä II. Direktiivin 4 artiklan 2 kohdassa säädetään, että liitteen II mukaiset hankkeet tulee arvioida, mikäli kyseessä oleva jäsenvaltio toteaa niiden laadun sitä vaativan. On huomattava, että tässä tapauksessa ympäristövaikutusten arviointi lienee toteutettu. Komissio ei kuitenkaan voi päättää vain parlamentin jäsenen esittämien tietojen perusteella, pitäisikö hankkeeseen tehtyjen muutosten vaikutukset arvioida. Partakorppikotka kuuluu luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) perusteella suojeltaviin lajeihin. LIFE-rahoitusvälineen avulla rahoitetaan mm. hanketta, jolla erityisesti suojellaan partakorppikotkaa Aragonin itsehallintoalueella sijaitsevalla Moncayon alueella. Lajin palauttaminen tälle alueelle on erittäin tärkeää sen muille Espanjan vuoristoalueille palauttamisen kannalta. Perustamissopimusten valvojana komissio ryhtyy tarvittaviin toimenpiteisiin varmistaakseen, että yhteisön lainsäädäntöä noudatetaan tässä tapauksessa. (1) Asia C-474/99. (2) EYVL L 206, 22.7.1992.